Un copac a căzut, vineri dimineața, peste o mașină în care se aflau mai multe persoane, în localitatea Mureșenii Bârgăului, a transmis ISU Bistrița-Năsăud.
La fața locului au fost direcționati pompierii militari.
"Din primele informații, în autoturism se aflau șase persoane, un adult și cinci copii, toate cooperare, conștiente. Un copil acuză dureri", a anunțat inițial ISU Bistrița-Năsăud.
Potrivit sursei citate la locul accidentului au fost găsite șapte persoane persoane – doi adulți și cinci copii. Trei dintre copii au fost răniți.
"La spital vor fi transportați trei copii, cu vârste cuprinse între 13 și patru ani, doi dintre ei acuză dureri la nivelul feței și unu dureri lombare. Copiii vor fi însoțiți la spital de mama lor în calitate de însoțitor, acesta neavând nevoie de îngrijiri medicale.
Ceilalți doi și tatăl nu au nevoie de îngrijiri medicale", a precizat ISU Bistrița-Năsăud.
La locul accidentului au intervenit și polițiștii.
"În această dimineață, polițiștii Secției 2 Poliție Rurală Prundu Bârgăului au intervenit pe Drumul Național 17, în Mureșenii Bârgăului la un eveniment rutier.
La locul accidentului, polițiștii au constatat faptul că un autoturism ce se deplasa pe direcția Vatra Dornei către Bistrița, condus de un bărbat de 47 de ani din Letea Veche, județul Bacău, a fost avariat de un copac căzut pe partea carosabilă. În urma accidentului, autoturismul s-a oprit în afara părții carosabile.
Pentru investigații medicale, trei dintre pasageri cu vârste curpinse între 4 și 13 ani au fost transportați la spital.
Testarea cu aparatul etilotest a șoferului a indicat o valoare negativă.
Cercetările sunt continuate de către polițiștii Serviciului Rutier în cadrul unui dosar penal", a transmis IPJ Bistrița-Năsăud.